Rytieri spravodlivosti

Rytieri spravodlivosti () je dánska čierna komédia a akčná dráma režiséra Andersa Jensena z roku 2020, s Madsom Mikkelsenom v jednej z hlavných úloh. Film získal pozitívne hodnotenia kritiky.

 Dej 
Znie vianočná koleda Little Drummer Boy a v Tallinne dedo vyberá s vnučkou darček na blížiace sa sviatky. Želá si modrý bicykel.

Markus je profesionálny vojak na zahraničnej misii a nemá dobrý vzťah s dospievajúcou dcérou Mathildou. Keďže niekto práve ukradol jej modrý bicykel, cestuje s matkou hromadnou dopravou vo vlaku, ktorým náhodou cestuje aj muž s chromou rukou Otto. Ponúkne svoje miesto matke a keď si ich vymenia, dôjde k zrážke.

Markus sa vracia domov. Kontaktuje ho Otto, fanatik do štatistiky, pretože si myslí, že nešlo o nehodu. Podľa neho nešťastie niekto zinscenoval s cieľom odstrániť kľúčového svedka cestujúceho v tom istom vagóne, ktorý mal vypovedať proti vodcovi motorkárskeho gangu Riders of Justice. Markus chce zistiť, kto môže za smrť jeho manželky.

S pomocou Ottových priateľov Lennarta a precitliveného obézneho hackera Ementála nájdu zhodu tváre s podozrivým mužom z vagóna. Najskôr vychádza na muža z Egypta, ale po znížení kritérií na brata vodcu Riders. Rozhodnú sa konfrontovať ho v jeho dome, ale Markus ho v hneve zabije, keď mu muž namieri revolver do tváre. Lennart uprace miesto činu. Všetkému sa prizerá spútaný mladík, ktorého ponechávajú svojmu osudu. Riders mladíka vypočúvajú, aby zistili identitu útočníkov. Informácie vedú k Ementálovi.

Markus, Otto a Lennart idú do Ementálovho domu po vybavenie pre jeho hackovanie, kde ich napadnú Riders, ale Markus ich pozabíja a zachráni Bodašku. Po návrate Mathilda vidí Markusa s Ottom, ktorého spoznáva. Lennart narýchlo fabuluje o terapii pre Markusa a predstiera aj prax s detskými pacientmi. Mathilda si žiada sedenie a Lennart, ktorý sám v minulosti absolvoval tisíce hodín terapií ako pacient, jej dáva rady, ako prekonať traumu.

Ementál od Markusa pýta základný vojenský výcvik. Po ňom sa rozhodnú zneškodniť gang. Cestou Otto nie je presvedčený o správnosti rozhodnutia a Markus ho násilím vyhadzuje z auta. Dvaja kamaráti prezrádzajú Markusovi, že Otto šoféroval auto, ktoré malo nehodu, pri ktorej zahynula jeho dcéra. Skupina zaútočí na gang pred reštauráciou, pričom niekoľkých zabijú. Riders plánujú odvetu.

V Markusovom dome Bodaška rozpráva svoj príbeh a zmieňuje sa o tom, že bol s bratom gangu v deň, keď umrela Markusova manželka, v Nemecku.  Podozrivý muž z vagóna bol v skutočnosti egyptský turista a tragédia bola nešťastnou náhodou. Markus v záchvate zúrivosti emocionálne skolabuje. Otto si v Mathildinej izbe všimne kauzálnu mapu udalostí vedúcich k smrti jej mamy začínajúcu krádežou jej bicykla. Vysvetľuje jej, že každý uzol mapy má za sebou svoj vlastný príbeh, napríklad že on bol vo vagóne v tom čase len preto, že v ten deň dostal výpoveď. Tým pádom jej mozog nebude schopný spracovať také množstvo informácií a nikdy v tom nenájde zmysel.

Riders vypátra Markusov dom a zaútočia. Zoberú Mathildu a jej priateľa ako rukojemníkov. Markus sa vzdá, ale Bodaška, Otto, Lennart a Ementál nečakane spustia paľbu zo zálohy a zabijú agresorov. Zranený Markus na rukách odnáša Mathildu do bezpečia.

Sú Vianoce, sneží, priatelia sa stretávajú pri vianočnom stromčeku a rozbaľujú sa darčeky. Ementál dostáva lesný roh a začína hrať koledu Little Drummer Boy. V inom dome sa mladé dievča teší z darčeka, modrého bicykla.

 Osoby a obsadenie 

 Mads Mikkelsen ako Markus Hansen, profesionálny vojak, ktorý len ťažko ovláda svoju agresivitu, hoci inak má rád veci pod kontrolou
 Nikolaj Lie Kaas ako Otto Hoffmann, fanatik do štatistiky, ktorý si svetom čísel kompenzuje smrť svojej dcéry a svoj podiel na nej
 Andrea Heick Gadeberg ako Mathilde Hansen, dospievajúce dievča, ktoré pri nešťastí stratí svoju matku a ktorá si myslí, že by sa jej agresívny otec mal liečiť
 Lars Brygmann ako Lennart, hacker a Ottov priateľ, ktorý si z detstva prináša traumu
 Nicolas Bro ako Ementál, obézny precitlivený hacker strániaci sa ľudí, ktorý vie získať všetky informácie o komkoľvek
 Gustav Lindh ako Bodaška
 Roland Møller ako Kurt
 Albert Rudbeck Lindhardt ako Sírius

 Hodnotenie 
Film získal pozitívne hodnotenia kritiky. Česko-Slovenská filmová databáza uvádza hodnotenie 83%, kým Internet Movie Database hodnotenie 7.5/10 na základe 72 tisíc hodnotení. Slovenský portál kinema.sk o tomto filme Andersa Jensena píše, že je jedným z jeho najzrozumiteľnejších a divácky najstráviteľnejších počinov.

Film mal v dánskych kinách premiéru 19. novembra 2020 a počas premiérového víkendu a predpremiér sledovanosťou prekonal ďalší oceňovaný film Chľast a stal sa najpredávanejším filmom premiérového víkendu v Dánsku v danom roku.

 Referencie 

 Externé odkazy 





Kategória:Dánske filmy
Kategória:Filmy podľa názvu
Kategória:Filmy z 2020
Kategória:Akčné filmové komédie
Kategória:Filmové drámy
Kategória:Filmové trilery
Kategória:Filmové komédie
Kategória:Akčné filmy